KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu seisukohta järgmise õigusakti vastuvõtmise kohta: Euroopa Parlamendi ja nõukogu määrus, millega muudetakse nõukogu määrust (EÜ) nr 428/2009, millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks /* COM/2014/0151 final - 2011/0310 (COD) */





2011/0310 (COD) KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu seisukohta järgmise õigusakti vastuvõtmise kohta: Euroopa Parlamendi ja nõukogu määrus, millega muudetakse nõukogu määrust (EÜ) nr 428/2009, millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks 1. TAUST Ettepaneku Euroopa Parlamendile ja nõukogule edastamise kuupäev (dokument KOM(2011) 704 lõplik – 2011/0310 COD): || 7. november 2011. Euroopa Parlamendi seisukoha kuupäev, esimene lugemine: || 23. oktoober 2012. Nõukogu seisukoha vastuvõtmise kuupäev: || 3. märts 2014. 2. Komisjoni ettepaneku eesmärk Ettepanekus on sätestatud nõukogu määruse (EÜ) nr 428/2009 muudatused, mis puudutavad ELi kahesuguse kasutusega kaupade loetelu ajakohastamise korda. Ettepaneku eesmärk on anda komisjonile õigus ajakohastada delegeeritud õigusaktidega vastavalt Euroopa Liidu toimimise lepingu artiklile 290 määruse (EÜ) nr 428/2009 I lisas esitatud ELi kahesuguse kasutusega kaupade loetelu, selleks et tagada täielik kooskõla rahvusvaheliste julgeolekualaste kohustustega ja hoida alal ELi ettevõtjate konkurentsivõimet. Komisjoni ettepaneku teine eesmärk on anda komisjonile õigus eemaldada sihtkohti (st riike) II lisas esitatud Euroopa Liidu üldise ekspordiloa sihtkohtade loetelust võimaldamaks ELil kiiresti reageerida muutuvates rahvusvahelistes oludes. 3. Märkused nõukogu seisukoha kohta Nõukogu toetab oma seisukohas komisjoni ettepaneku põhipunkte, kuid näeb komisjoni algses ettepanekus ette mõned muudatused, mis puudutavad teatavate sihtkohtade (riikide) eemaldamist nende riikide hulgast, mille puhul kohaldatakse lihtsustatud ekspordiprotseduure, ja delegeeritud aktide reguleerimisala. Nõukogu seisukohas on tehtud ettepanek viia parlamendi õigus teha delegeeritud volituste üle järelevalvet kooskõlla II kaubandusalase koondõigusakti suhtes saavutatud kokkuleppega. Määrusele lisatakse „Komisjoni avaldus delegeeritud õigusaktide kohta”, milles meenutatakse raamkokkuleppes sätestatud komisjoni kohustust anda parlamendile teavet eksperdirühmade kohta. Nõukogu seisukohaga on ette nähtud veel mõned muudatused, mis puudutavad volituste delegeerimise läbivaatamist ja kehtivust, mis piirduks viie aastaga ja mida pikendataks vaikimisi eeldusel, et esitatud on aruanne, välja arvatud juhul, kui Euroopa Parlament või nõukogu on delegeerimise pikendamise vastu ja teatab sellest hiljemalt kolm kuud enne eelmise delegeerimise kehtivuse lõppu. Lõpetuseks on nõukogu seisukohale lisatud „Euroopa Parlamendi, nõukogu ja komisjoni ühisavaldus kahesuguse kasutusega kaupade ekspordi kontrollisüsteemi läbivaatamise kohta” ning „Komisjoni avaldus määruse ajakohastamise kohta” (vt allpool). 4. Järeldus Komisjon nõustub nõukogu seisukohaga. _______________________ AVALDUSED Euroopa Parlamendi, nõukogu ja komisjoni ühisavaldus kahesuguse kasutusega kaupade ekspordi kontrollisüsteemi läbivaatamise kohta Euroopa Parlament, nõukogu ja komisjon tunnistavad ELi strateegilise ekspordikontrolli korra tõhususe ja sidususe pideva tugevdamise tähtsust, tagades julgeoleku kõrge taseme ja piisava läbipaistvuse ilma konkurentsivõimet ja kahesuguse kasutusega kaupade seaduslikku kaubandust takistamata. Kõnealused kolm institutsiooni leiavad, et süsteemi tuleb ajakohastada ja täiendavalt ühtlustada, eesmärgiga pidada sammu uute ohtude ja kiirete tehnoloogiliste muutustega, vähendada moonutusi, luua tõeline kahesuguse kasutusega kaupade ühisturg (võrdsed võimalused eksportijatele) ning olla ekspordikontrolli valdkonnas jätkuvalt teenäitajaks kolmandatele riikidele. Selle saavutamiseks on äärmiselt oluline täiustada kontrollnimekirjade ajakohastamise menetlust (määruse lisad), tõhustada riskihindamist ja teabevahetust, töötada välja tõhusamad tööstusstandardid ja vähendada erinevusi rakendamises. Euroopa Parlament, nõukogu ja komisjon võtavad teadmiseks küsimused, mis puudutavad selliste info- ja kommunikatsioonitehnoloogiate eksporti, mida võidakse kasutada inimõiguste rikkumistega seoses ja ELi julgeoleku ohustamiseks; eelkõige puudutab see tehnoloogiaid, mida kasutakse massijälgimiseks, seireks, jälgimiseks, jälitamiseks ja tsenseerimiseks, ning tarkvara haavatavust. Sellega seoses on alustatud tehnilisi konsultatsioone, muu hulgas ELi kahesuguse kasutusega kaupade alaste vastastikuste külastuste, kahesuguse kasutusega kaupade koordineerimisrühma ja ekspordikontrollirežiimide raames, ning jätkuvalt võetakse meetmeid kriisiolukordade lahendamiseks sanktsioonide abil (vastavalt ELi toimimise lepingu artiklile 215) või riikliku tasandi meetmeid. Samuti suurendatakse jõupingutusi mitmepoolsete kokkulepete tõhustamiseks ekspordikontrollirežiimide raames ning kaalutakse võimalusi selle küsimuse käsitlemiseks ELi kahesuguse kasutusega kaupade ekspordikontrollipoliitika käimasoleva läbivaatamise ja komisjoni teatise väljatöötamise käigus. Sellega seoses võtsid kolm institutsiooni teadmiseks Wassenaari kokkuleppe osaliste 4. detsembri 2013. aasta kokkuleppe kehtestada kontrollid sellistele keerulistele seirevahenditele, mis võimaldavad loata juurdepääsu arvutisüsteemidele, ning IP-võrgu seiresüsteemidele. Euroopa Parlament, nõukogu ja komisjon võtavad samuti kohustuse arendada edasi olemasolevat nn catch-all mehhanismi nende kahesuguse kasutusega kaupade puhul, mida määruse I lisa ei hõlma, eesmärgiga veelgi tõhustada ekspordikontrollisüsteemi ja selle rakendamist Euroopa ühtsel turul. Komisjoni avaldus delegeeritud õigusaktide kohta Käesoleva määrusega seoses tuletab komisjon meelde tema poolt Euroopa Parlamendi ja Euroopa Komisjoni suhete raamkokkuleppe punktis 15 võetud kohustust esitada parlamendile täielik teave ja dokumentatsioon koosolekute kohta, mis ta on pidanud riiklike ekspertidega delegeeritud õigusakte ette valmistades. Komisjoni avaldus määruse ajakohastamise kava kohta Selleks et tagada integreeritum, tõhusam ja ühtsem Euroopa lähenemisviis strateegiliste kaupade liikumisele (eksport, edasitoimetamine, vahendamine ja transiit), esitab komisjon võimalikult kiiresti uue ettepaneku määruse ajakohastamiseks. _______________________